SET แกว่งตัวแดนบวก-ลบขาดปัจจัยใหม่หนุนแนะซื้อ 3 หุ้นเด่นเล็งเพิ่มประมาณการกำไรขึ้น
SET บ่ายแกว่งตัว ขาดปัจจัยใหม่เข้าหนุน โดยตลาดฯเป็นลักษณะเล่นเก็งกำไรก่อนที่ปิดทำการ 3 วัน พร้อมให้แนวรับ 1,540 แนวต้าน 1,555 จุด โบรกฯแนะ "ซื้อ" หุ้นกลุ่ม Consensus ที่มีแนวโน้มเพิ่มเป้ากำไร นำโดย CPALL, TOP และ BA
11 ส.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (11 ส.ค.)แกว่งตัวในลักษณะขาดปัจจัยหนุน แม้ Fund Flow จะไหลเข้าต่อเนื่อง แต่ราคาน้ำมันที่ปรับตัวลงจึงทำให้ดัชนีฯแกว่งตัวทั้งในแดนบวก-ลบเล็กน้อย คล้ายตลาดภูมิภาคโดยตลาดฯเป็นลักษณะเล่นเก็งกำไรก่อนที่ปิดทำการ 3 วัน บ่ายนี้ตลาดฯแกว่งคล้ายช่วงเช้า พร้อมให้แนวรับ 1,540 แนวต้าน 1,555 จุด
 
นายชัยยศ จิวางกูร ผู้อำนวยการฝ่ายวิเคราะห์ บล.โกลเบล็ก เปิดเผยว่า การเคลื่อนไหวของตลาดหุ้นไทยเช้านี้เป็นลักษณะของการขาดปัจจัย แม้ว่า Fund Flow จะยังไหลเข้ามาอย่างต่อเนื่อง แต่ราคาน้ำมันที่ปรับตัวลงมาทำให้ดัชนีฯแกว่งตัว 
ขณะเดียวกันตลาดหุ้นอื่นในภูมิภาคเอเชียเช้านี้ก็เคลื่อนไหวทั้งในแดนบวก-ลบเล็กน้อย คล้ายกับตลาดหุ้นไทย ซึ่งตลาดฯเป็นลักษณะของการเล่นเก็งกำไร ก่อนที่ตลาดหุ้นไทยจะปิดทำการ 3 วันแนวโน้มการลงทุนในช่วงบ่ายนี้ ตลาดฯคงจะเคลื่อนไหวคล้ายกับช่วงเช้า โดยมีแนวรับ 1,540 จุด ส่วนแนวต้าน 1,555 จุด 
บล.ธนชาตระบุในบทวิเคราะห์ (11 ส.ค.) ว่า  SET ภาคเช้าเคลื่อนไหว Sideway Up ไปที่แนวต้านย่อย 1,566 จุด หุ้นกลุ่มค้าปลีกที่ได้รับผลดีจากการบริโภคฟื้นตัว และผลการดำเนินงานออกมาดีกว่าที่คาดการณ์ไว้อย่าง CPALL และ CPF (ได้ประโยชน์จากการถือหุ้น CPALL) เป็นหุ้น “กลุ่มนำ” ตลาด รวมไปถึง BJC ที่แม้มีลูกหุ้นเข้า 800 ล้านหุ้นวันนี้แต่มีลุ้นถูกเพิ่มดัชนี MSCI
ในขณะเดียวกันแนะนำ“ซื้อ” กลุ่มหุ้นที่ Consensus มีแนวโน้มปรับประมาณการกำไรขึ้น อย่าง CPALL (กำไรไตรมาส 2/59 ดีกว่าคาดที่ 4.2 พันล้านบาท +34% เมื่อเทียบกับปีก่อนหน้า และ +3% เมื่อเทียบกับไตรมาสก่อนหน้าและคาดกำไรครึ่งปีหลังปีนี้ จะดียิ่งขึ้นไปอีกจากการบริโภคฟื้นตัว และการขยายสาขาต่อเนื่อง แนวต้าน 56 บาทผ่านไปได้ไม่ยาก มีแนวต้านถัดไปที่ 60/63 บาท) BA (แม้รายงานขาดทุน 128 ล้านบาทใน ไตรมาส 2/59 แต่กำไรปกติ 274 ล้านบาทดีกว่าคาด มองการย่อตัวของราคาหุ้นจะเป็นโอกาส “ซื้อ”) TOP (ผลการดำเนินงาน ไตรมาส 2/59 ดีกว่าที่ Consensus คาดการณ์ไว้ ขณะที่ PX Spread ปรับสูงขึ้นต่อเนื่อง แนวต้าน 66.25/67.75 บาท)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
CPALL  มูลค่าการซื้อขาย 3,161.27 ล้านบาท ปิดที่  58.75 บาท เพิ่มขึ้น  4.00 บาท
CPF    มูลค่าการซื้อขาย 2,682.27 ล้านบาท ปิดที่  31.25 บาท เพิ่มขึ้น  1.50 บาท
IVL    มูลค่าการซื้อขาย 2,469.06 ล้านบาท ปิดที่  33.50 บาท ลดลง   0.75 บาท
DTAC   มูลค่าการซื้อขาย 1,915.59 ล้านบาท ปิดที่  38.00 บาท เพิ่มขึ้น  2.25 บาท
BJC    มูลค่าการซื้อขาย 1,692.97 ล้านบาท ปิดที่  50.00 บาท เพิ่มขึ้น  2.25 บาท